Ellen Trane Nørby (V), 2006-05-18:
På Venstres vegne kan jeg sige, at som sådan har beslutningsforslaget jo egentlig et sundt udgangspunkt, dvs. en kommission, der skal forberede et udspil til, hvad Danmark kan gøre for at blive forberedt på de store ændringer, som globaliseringen medfører.
Det er gode tanker, og det er sådan set også derfor, regeringen ikke alene har forberedt sådan et udspil, men også allerede har præsenteret det på baggrund af det arbejde, som blandt andet Globaliseringsrådet har lavet over en længere årrække.
Globaliseringsrådets arbejde drejede sig jo ikke kun om økonomiske forhold, sådan som hr. Steen Gade fremførte det i forslaget.
Hele kapitel 11 i regeringens udspil »Fremgang, fornyelse og tryghed« præsenterede jo netop konkrete initiativer på det her område.
Kapitlet hedder også meget passende »Stærkt samspil med andre lande og kulturer«, og hvis man læser op fra udspillet, står der bl.a.: Folkeskolens formålsparagraf præciserer, at folkeskolen i samarbejde med forældrene skal give eleverne kundskaber og færdigheder, der bl.a. giver dem forståelse for andre lande og kulturer, at alle unge i folkeskoler og ungdomsuddannelser skal deltage i internationale projekter.
Ungdomsuddannelserne skal øge samarbejdet med skoler i andre lande, flere unge skal i praktik i udlandet, flere unge skal studere i udlandet, og flere udenlandske unge skal studere i Danmark.
Strategisk forskningsprogram om kulturarbejde skal udarbejdes, viden og kompetence skal styrkes i forhold til vækstlande som Indien og Kina, og et videnscenter skal styrke viden og kompetence vedrørende Mellemøsten og den muslimske verden.
Så vi kan ikke støtte det forslag, som SF har fremsat, særlig på den baggrund, at regeringen jo allerede har præsenteret et lignende udspil på området.
Jeg synes også på Venstres vegne, at det er lidt pudsigt, når man i SF's forslag kan læse, at kommissionen skal tage initiativ til folkelige aktiviteter og debatter om identitetsspørgsmål, herunder hvad det vil sige at være både verdensborger og dansk.
Jeg troede jo sådan set, at det var en opgave, der lå i politikernes jobbeskrivelse: at tage initiativ til folkelige aktiviteter og debatter om identitetsspørgsmål.
Jeg vil egentlig gå så langt som til at sige, at det vel er en falliterklæring for et folkestyre at overlade det til regeringskommissioner.
Jeg håber, vi kan blive enige om, at den folkelige debat og den brede samfundsengagerende debat er noget, som vi alle har et ansvar for at deltage i.
Så er der hele spørgsmålet om, hvorvidt man skal have en kommission, der skal gennemgå og stille forslag til, hvilke ændringer der bør overvejes for at sikre et større udsyn og en større viden om verden omkring os, herunder andre kulturer.
Det er jo sådan set også en politisk opgave, som vi gennemfører hver dag, og som vi også fra Venstres side mener at regeringen gennemfører med kyndig hånd hver dag, og hvor man selvfølgelig altid er lydhør over for gode forslag.
I det hele taget er danskerne jo begejstrede for globaliseringen.
Der er egentlig ikke grund til det pessimistiske syn, som beslutningsforslaget har – hele snakken om clash of civilizations og alle de øvrige bemærkninger i forslaget.
Hvis vi kigger på de seneste analyser af danskernes opfattelse af globaliseringen, viste en meningsmåling for Eurobarometer, at 77 pct. af danskerne så globaliseringen som en god mulighed.
Kun 16 pct. af danskerne så den som en trussel.
Til Ugebrevet A4 har hr. Steen Gade selv kommenteret, at Globaliseringsrådet har været med til at gøre folk mere trygge ved den økonomiske globalisering, men som sagt berørte Globaliseringsrådet jo ikke kun den økonomiske globalisering, men globaliseringen i det hele taget.
Det handler desværre om et udbredt manglende kendskab til ca. 2,5 milliarder mennesker ud af de 6 milliarder, som bebor kloden i dag.
Jeg synes, det er et ærgerligt udgangspunkt, at man ikke tror, at danskerne orienterer sig om den verden, der omgiver os.
Det er jo sådan set også direkte forkert, at der ikke er mulighed for at kunne orientere sig om den verden, der rører sig.
Hvis man bare går ind på internettet og søger på amazon.com, er der 1.200 hit på Indien og kultur, der er 4.500 hit på globalisering; hvis man søger på religion og identitet, er der 1.200 valgmuligheder, der er 1.000 valgmuligheder på kultur og identitet, og der er 1.600 hit, hvis man søger på civilisationer.
Selv på danske Gad er der 100 valgmuligheder, hvis man efterspørger bøger, som omhandler globaliseringen.
Fra Venstres side kan jeg sige, at vi synes, at regeringen allerede har løst opgaven i Globaliseringsrådet, og på den baggrund kan vi ikke støtte det forslag, der ligger.